ตลท.แขวน H หุ้น NOBLE หลังโผล่บิ๊กล็อต 17.66% คาด “กิตติ ธนากิจอำนวย” ขายล้างพอร์ต!
ตลท.แขวน H หุ้น NOBLE หลังโผล่บิ๊กล็อต 17.66% คาด "กิตติ ธนากิจอำนวย" ขายล้างพอร์ต! 
ตลท.แขวน H หุ้น NOBLE หลังโผล่บิ๊กล็อต 17.66% คาด "กิตติ ธนากิจอำนวย" ขายล้างพอร์ต!
11 ต.ค. 2562

ผู้สื่อข่าวรายงานว่า ตลาดหลักทรัพย์แห่งประเทศไทย (ตลท.) แจ้งการขึ้นเครื่องหมาย H หุ้น บริษัท โนเบิล ดีเวลลอปเมนท์ จำกัด (มหาชน) หรือ NOBLE ระหว่างการซื้อขายช่วงเช้าวันนี้ เนื่องด้วยปรากฏรายการซื้อขายหลักทรัพย์บนวิธีบันทึกการซื้อขายรายใหญ่ (Trade report-Big lot) จำนวน 17.66% ของทุนจดทะเบียนที่เรียกชำระแล้ว  โดยรายการดังกล่าวอาจส่งผลให้ผู้ซื้อมีหน้าที่ต้องทำคำเสนอซื้อหลักทรัพย์ NOBLE ต่อไป
โดยข้อมูลดังกล่าวเป็นข้อมูลที่มีความสำคัญ และอาจส่งผลกระทบต่อการตัดสินใจลงทุนในหลักทรัพย์ NOBLE ซึ่งตลาดหลักทรัพย์ยังไม่ได้รับทราบข้อเท็จจริงในเรื่องดังกล่าว ดังนั้น ตลาดหลักทรัพย์ฯ จึงหยุดพักการซื้อขายหลักทรัพย์ของ NOBLE เป็นการชั่วคราวตั้งแต่เวลา 10.16 น. ของวันที่ 11 ตุลาคม 2562 เป็นต้นไป จนกว่าข้อเท็จจริงดังกล่าวจะเผยแพร่แก่นักลงทุนโดยทั่วกัน
อนึ่งก่อนหน้านี้ นายธงชัย บุศราพันธ์ ประธานกรรมการ และ ประธานเจ้าหน้าที่บริหารร่วม NOBLE ระบุในช่วงปลายเดือนก.ย.ที่ผ่านมาว่า โครงสร้างการถือหุ้นของ NOBLE จะมีการเปลี่ยนแปลง เนื่องจากนายกิตติ ธนากิจอำนวย และ NCROWNE PTE.LTD. คือ กลุ่มผู้บริหารเดิมของบริษัท ไม่มีความประสงค์ที่จะถือหุ้นของบริษัทต่อไป จึงจะมีการขายหุ้นออกมา จึงชวนนายแฟรงค์ ฟง คึ่น เหลียง และ บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS เข้ามารับซื้อหุ้นดังกล่าว
ทั้งนี้ ผู้ถือหุ้นรายใหญ่ของ NOBLE 5 อันดับแรก ล่าสุดเมื่อ 29 มี.ค.2562 ประกอบด้วย
1.นายธงชัย บุศราพันธ์ ถือหุ้น 87,209,302 หุ้น (19.11%)
2.นายกิตติ ธนากิจอำนวย ถือหุ้น 80,593,610 หุ้น (17.66%)
3.NCROWNE PTE. LTD. ถือหุ้น 67,481,388 หุ้น (14.78%)
4.บมจ.บีทีเอส กรุ๊ป โฮลดิ้งส์ (BTS) ถือหุ้น 41,596,000 หุ้น (9.11%)
5.THE HONGKONG AND SHANGHAI BANKING CORPORATION LIMITED ถือหุ้น 35,607,100 หุ้น (7.80%)